Kryengritësit libianë rimarrin disa qytete bregdetare
Forcat opozitare kanë sërish nën kontroll portet strategjike të naftës Ras Lanuf dhe Brega, të cilët i humbën rreth 10 ditë më parë
Forcat e kryengritësve libianë kanë bërë një seri avancimesh të shpejta, duke marë portin strategjik të naftës Ras Lanouf dhe Brega, të cilët i humbën rreth 10 ditë më parë. Dëshmitarët thonë se forcat pro-qeveritare u tërhoqën pa luftuar. Disa ushtarë që mbetën prapa u dorëzuan. Kanali televiziv, Al-Arabia transmetoi pamje të tankeve dhe mjeteve të tjera qeveritare që po digjeshin përgjatë autostradës bregdetare për në Ras Lanouf. Al-Arabia paraqiti gjithashtu pamje të avionëve britanikë që bombardonin disa objektiva pro-Gadafit. Luftëtarët kryengritës i thanë kanalit televiziv al-Xhazira se ofensiva tjetër do të jetë për qytetin port Sirte, qyteti simbolik i udhëheqësit libian, Moamer Gadafi. Një ish kolonel i ushtrisë, i cili dezertoi dhe u bashkua me kryengritësit, informoi se besnikët e Gadafit kishin vënë mina toke në periferi të Sirtes. Pranë kryeqytetit Tripoli, dëshmitarët në qytetin Misrata i thanë al-Xhazirës se snajperët pro Gadafit vazhduan goditjet kundër tyre me artileri dhe me zjarrin e snajperëve. Uji dhe energjia elektrike ende mungojnë dhe kushtet e jetesës janë tejet të rënda. Një grup punëtorësh egjiptianë në qytet iu lut qeverisë t’i ndihmojnë të evakuohen sëbashku me familjet e tyre. Televizioni qeveritar libian transmetoi imazhe të përkrahësve të Gadafit që thërrisnin dhe kërcenin me fotografitë e udhëheqësit të tyre në duar. Disa përkrahës i bënë elozhe zotit Gadafi dhe u zotuan t’i qëndrojnë atij besnikë, megjithë disfatat e kohëve të fundit. Një zëdhënës i lartë i qeverisë, zv/ministri i Jashtëm Khaled Kaim, u ankua para gazetarëve në Tripoli se koalicioni perëndimor po “përpiqet ta shtyjë vendin në prag të luftës civile”. Por sekretarja e Shtetit Hillari Klinton tha në programin  të kanalit televiziv CBS se sulmet e kolonel Gadafit kundër popullit të tij kanë qënë shumë më të ashpëra nga veprimet e koalicionit ndaj forcave të tij: Sekretari i Mbrojtjes Robert Gejts tha gjithashtu në programin të kanalit televiziv CBS se rezultati i konfliktit në Libi është i pasigurt, por ka një mundësi të madhe që përkrahësit e Gadafit të dezertojnë me shtimin e presionit ushtarak ndaj tij. Zoti Gejts mbrojti faktin se koalicioni nuk ka përcaktuar qartë qëllimet e misionit të tij në Libi, duke këmbëngulur se “në një fushatë ushtarake nuk përcakton si mision apo qëllim diçka, kur nuk je i sigurt se është e realizueshme”.